b'\n_START_ARTICLE_\nLandulf de Conza\n_START_PARAGRAPH_\nLandulf de Conza (d. dup\xc4\x83 979) a fost un nobil longobard din sudul Italiei, ocup\xc3\xa2nd pentru scurt\xc4\x83 vreme Principatul de Benevento \xc3\xaen 940 \xc8\x99i la fel de efemer Principatul de Salerno \xc3\xaen 973._NEWLINE_Fiu al principelui Atenulf al II-lea of Benevento, Landulf a trecut la guvernarea principatului de Benevento la moartea tat\xc4\x83lui s\xc4\x83u din 940, fiind co-principe al\xc4\x83turi de unchiul s\xc4\x83u, Landulf I, care imediat dup\xc4\x83 aceea l-a trimis \xc3\xaen exil. Ini\xc8\x9bial, Landulf s-a refugiat la curtea ducelui Marin al II-lea de Neapole, de unde a g\xc4\x83sit ad\xc4\x83post la Salerno, cu ajutorul surorii sale, Gaitelgrima, care devenise cea de a doua so\xc8\x9bie a principelui Guaimar al II-lea de Salerno. Aici, Landulf a primit titlul de gastald de Conza, \xc3\xaen vreme ce fiii s\xc4\x83i (Landenulf, Landulf, Indulf \xc8\x99i Guaimar) au primit diferite posesiuni \xc3\xaen regiunea Salerno. Chronicon Salernitanum, care constituie cea mai important\xc4\x83 surs\xc4\x83 pentru via\xc8\x9ba lui Landulf, nominalizeaz\xc4\x83 regiunile Marsi, Sarno \xc8\x99i Lauro ca fiind preluate de Guaimar, Indulf \xc8\x99i respectiv Landenulf, f\xc4\x83r\xc4\x83 s\xc4\x83 numeasc\xc4\x83 posesiunea primit\xc4\x83 de Landulf._NEWLINE_Cu sprijinul alia\xc8\x9bilor s\xc4\x83i, Marin al II-lea de Neapole \xc8\x99i Manso I (duce de Amalfi, Landulf \xc8\x99i fiii s\xc4\x83i r\xc4\x83ma\xc8\x99i \xc3\xaen via\xc8\x9b\xc4\x83 (Landenulf a murit \xc3\xaen 971), a preluat \xc3\xaen anul 974 puterea \xc3\xaen Salerno dup\xc4\x83 alungarea principelui de atunci, fiu al lui Guaimar al II-lea cu prima sa so\xc8\x9bie, Gisulf I, care \xc8\x99i-a g\xc4\x83sit refugiu la curtea lui Pandulf I Cap de Fier, fiu al lui Landulf I conduc\xc4\x83tor \xc3\xaen Principatul de Benevento. Cu ajutorul lui Pandulf, Gisulf a fost reinstalat ca principe de Salerno la sf\xc3\xa2r\xc8\x99itul acelui an. \xc3\x8en ciuda perioadei scurte \xc3\xaen care a guvernat Salerno, Landulf pare s\xc4\x83 fi reu\xc8\x99it s\xc4\x83 bat\xc4\x83 moned\xc4\x83 \xc3\xaen acest principat, un denarius . Dac\xc4\x83 aceast\xc4\x83 atribuire a denarius c\xc4\x83tre Landulf este corect\xc4\x83, atunci el ar fi fost primul conduc\xc4\x83tor din Salerno care s\xc4\x83 fi emis o moned\xc4\x83 proprie de dup\xc4\x83 Guaimar I.'